和張文潛浯溪中興頌二首  其二
作者：李清照
朝代：宋

paragraphs: 君不見驚人廢興傳天寶，中興碑上今生草。
不知負國有姦雄，但說成功尊國老。
誰令妃子天上來，虢秦韓國皆天才。
花桑羯鼓玉方響，春風不敢生塵埃。
姓名誰復知安史，健兒猛將安眠死。
去天尺五抱甕峰，峰頭鑿出開元字。
時移勢去真可哀，姦人心醜深如崖。
西蜀萬里尚能反，南內一閉何時開。
可憐孝德如天大，反使將軍稱好在。
嗚呼奴輩乃不能道輔國用事張后尊，乃能念春薺長安作斤賣。